दक्षिण अफ्रिका विजयी
तीव्र गतिका बलर कागिसो रबाडा र स्पिनर तब्रेज साम्सीले ४–४ विकेट लिएपछि दक्षिण अफ्रिकाले श्रीलंकाविरुद्ध पहिलो वान–डेमा ५ विकेटको जित दर्ता गरेको छ । आइतबार डम्बुलामा भएको खेलमा श्रीलंकाको शीर्षक्रमलाई ध्वस्त पारेका रबाडाले ४१ रन खर्चेर ४ विकेट लिए ।
डम्बुला — तीव्र गतिका बलर कागिसो रबाडा र स्पिनर तब्रेज साम्सीले ४–४ विकेट लिएपछि दक्षिण अफ्रिकाले श्रीलंकाविरुद्ध पहिलो वान–डेमा ५ विकेटको जित दर्ता गरेको छ । आइतबार डम्बुलामा भएको खेलमा श्रीलंकाको शीर्षक्रमलाई ध्वस्त पारेका रबाडाले ४१ रन खर्चेर ४ विकेट लिए ।साम्सीले तल्लोक्रमलाई धराशायी बनाउँदै ४ विकेट लिएपछि घरेलु टोली ३५ ओभरमा १ सय ९३ रन जोडै अलआउट भयो ।सुरुआतमै विकेट गुमाएको श्रीलंकाको इनिङ्स सम्हाल्ने क्रममा कुशल पारेरा र थिसारा पारेराले छैटौं विकेटका लागि ९२ रनको साझेदारी गरे । एक समय ३६–५ को नाजुक स्थितिमा रहेको श्रीलंकालाई कुशल परेराको ८१ रनको इनिङ्सले उकासेको थियो । उनलाई थिसारा परेराले ४९ रन जोडदै साथ दिए ।जवाफमा दक्षिण अफ्रिकाको सुरुआत पनि राम्रो हुन सकेन । अफस्पिनर अकिला धनञ्जयले सुरुआतमै दुई विकेट लिँदै घरेलु टोलीलाई खेलमा फर्कने आशा देखाए । तर ओपनर क्विनटन डेकक र कप्तान फाफ डु प्लेसिसले समान ४७/४७ रन जोड्दै जिततर्फ अग्रसर गराए । जेपी डुमिनीले ३२ बलमा नटआउट ५३ रन जोड्दै जित पक्का गरे । सिरिजअन्तर्गत दोस्रो खेल बुधबार डम्बुलामै हुनेछ ।